C 412/25

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2019/C 412/09)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

STANDARTA GROZĪJUMA APSTIPRINĀŠANAS PAZIŅOJUMS

“Prosecco”

PDO-IT-A0516-AM06

Paziņojuma datums: 3.9.2019.

APSTIPRINĀTA GROZĪJUMA APRAKSTS UN IEMESLI

1. Sadaļa “Patēriņam nodotā vīna īpašības”

Apraksts: dzirkstošā vīna kategorijā papildus paveidiem “brut”, “extra dry”, “dry” un “demi sec” tiek pievienoti jauni paveidi “brut nature” un “extra brut”.

Iemesli: šis grozījums ļauj izmantot apzīmējumus “brut nature” un “extra brut” attiecībā uz dzirkstošajiem vīniem, ko tradicionāli ražo ar spēkā esošajos tiesību aktos noteiktajām atļautajām robežām atbilstošu atlikumcukuru saturu, kā arī sniegt patērētājiem plašāku informāciju par produkta iezīmēm un patēriņam nodotā vīna organoleptiskajām īpašībām, norādot paveidu “brut nature” līdz “demi-sec”.

Ir grozīts produkta specifikācijas 5. un 6. pants un vienotā dokumenta 1.4. punkts “Vīna vai vīnu apraksts”.

2. Sadaļa “Iepakojums”

Apraksts: jāizmanto aizbāžņi, kuros korķa saturs ir vismaz 51 % (pēc svara), turklāt korķa saturam ir jābūt vismaz 51 % tajā aizbāžņa daļā, kas nonāk saskarē ar vīnu.

Iemesli: šā grozījuma mērķis ir uzlabot ar ACVN “Prosecco” apzīmēto dzirkstošo vīnu tēlu. Prasība izmantot aizbāžņus, kuros pēc svara ir vismaz 51 % korķa (tāpat arī daļā, kas nonāk saskarē ar vīnu) un līdz 49 % citu materiālu, kas ir atļauti saskaņā ar spēkā esošajiem tiesību aktiem, tiek noteikta, lai aizsargātu šo produktu prestižu un ražošanas tradīciju un vienlaikus nodrošinātu, ka tiek labāk saglabātas dzirkstošā vīna īpašības.

Tiek grozīts produkta specifikācijas 8. pants, bet vienoto dokumentu šis grozījums neskar.

VIENOTS DOKUMENTS

1. Produkta nosaukums

“Prosecco”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Dzirkstošais vīns

5. Kvalitatīvs dzirkstošais vīns

6. Kvalitatīvs aromātiskais dzirkstošais vīns

8. Pusdzirkstošais vīns

4. Vīna vai vīnu apraksts

“Prosecco” – vīns

Krāsa: salmdzeltena.

Smarža: izsmalcināta, raksturīga, tipiska to šķirņu vīnogām, no kā vīns gatavots.

Garša: sausa līdz pussalda, svaiga un raksturīga.

Spirta minimālā tilpumkoncentrācija: 10,50 %.

Minimālais bezcukuru ekstrakta saturs: 14 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

“Prosecco” – dzirkstošais vīns, kvalitatīvs dzirkstošais vīns, kvalitatīvs aromātiskais dzirkstošais vīns

Krāsa: dažādas intensitātes salmdzeltena, dzidra; noturīgas putas.

Smarža: izsmalcināta, raksturīga, tipiska to šķirņu vīnogām, no kā vīns gatavots.

Garša: no brut nature līdz demi-sec, svaiga un savdabīga.

Spirta minimālā tilpumkoncentrācija: 11,00 %.

Minimālais bezcukuru ekstrakta saturs: 14 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

“Prosecco” – pusdzirkstošais vīns

Krāsa: dažādas intensitātes salmu dzeltena, dzidra; redzama burbulīšu veidošanās.

Smarža: izsmalcināta, raksturīga, tipiska to šķirņu vīnogām, no kā vīns gatavots.

Garša: sausa līdz pussalda, svaiga un savdabīga.

Spirta minimālā tilpumkoncentrācija: 10,50 %.

Minimālais bezcukuru ekstrakta saturs: 14 g/l.

To patēriņam nodoto pusdzirkstošā vīna veidu, ko tradicionāli gatavo, raudzējot pudelē, organoleptiskās īpašības var atšķirties:

krāsa: iespējama duļķainība.

Smarža: patīkama un raksturīga, iespējamas maizes garozas un rauga nianses.

Garša: sausa, augļaina garša, veidojas putas, iespējamas maizes garozas un rauga nianses.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums 4 grami uz litru (izteikts vīnskābē) Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

a) Galvenās vīndarības metodes

Vīndarības metode attiecībā uz to produkcijas daļu, no kā gatavo dzirkstošo vīnu vai kvalitatīvu dzirkstošo vīnu

Īpašā vīndarības metode

Tai produkcijas daļai, no kā gatavo dzirkstošo vīnu vai kvalitatīvu dzirkstošo vīnu, drīkst pievienot no ‘Chardonnay’, ‘Pinot bianco’, ‘Pinot grigio’ un ‘Pinot nero’ (baltvīna) šķirnes vīnogām iegūtus produktus vai nu atsevišķi, vai kombinācijās, nepārsniedzot 15 % īpatsvaru, ar nosacījumu, ka ‘Glera’ šķirnes vīnogas, ko izmanto vīna darīšanā, ir audzētas vīndārzos, kur audzē tikai vienas šķirnes vīnogas, vai tādos vīndārzos, kur mazāk audzētu šķirņu, kuras šajā metodē nav atļautas, īpatsvars nepārsniedz 15 %.

b) Maksimālās ražas

“Prosecco”

18 000,0 kg vīnogu no hektāra

“Prosecco”

135,0 hl no hektāra

6. Noteiktais ģeogrāfiskais apgabals

Ar kontrolēto cilmes vietas nosaukumu “Prosecco” apzīmēto vīnu ražošanai izmantotās vīnogas audzē apgabalā, kurš aptver Belluno, Gorizia, Padua, Pordenone, Treviso, Trieste, Udine, Venice un Vicenza provinci.

7. Galvenā(-ās) vīna vīnogu šķirne(-es)

‘Glera lunga B.’ – ‘Serprino’

‘Glera lunga B.’ – ‘Glera’

‘Glera B.’ – ‘Serprino’

8. Saiknes vai saikņu apraksts

ACVN “Prosecco” – visas vīnu kategorijas

Saikni veidojošie dabas faktori

Ar nosaukumu “Prosecco” apzīmēto vīnu ražošanas apgabals atrodas Itālijas ziemeļaustrumos, un tam raksturīga līdzenumu ainava ar dažiem paugurainiem apvidiem. Šajā Veneto un Friuli reģionā izvietotajā apgabalā valda mērens klimats. Ziemeļos aukstos ziemeļu vējus aiztur Alpu kalni, bet dienvidos no Adrijas jūras pūš siroko, kas atnes pietiekami daudz nokrišņu, īpaši vasaras mēnešos, kā arī padara temperatūru mērenāku un nodrošina vīnogulājiem nepieciešamo mitrumu jauno dzinumu un vīnogu ķekaru augšanas posmā.

Vasaras beigās, kad saules gaismas daudzums ir mazāks un valdošais vējš ir bora, kas pūš no austrumiem un nenes nokrišņus, diennakts temperatūras svārstības ir ļoti lielas; vīnogas ir gandrīz nogatavojušās, un tajās ir daudz aromātisku vielu.

Ražošanas apgabalā ir minerāliem un mikroelementiem bagāta augsne. Galvenokārt sastopamas aluviālas izcelsmes augsnes, kuras pēc granulometriskā sastāva dominē putekļains māls un kurām raksturīgs stipri izteikts skelets, kas veidojies dolomīta un upes nogulumu erozijas rezultātā, tāpēc augsne ir labi drenēta.

Vēsturiskie faktori un cilvēkfaktori

Pirmie dokumenti, kuros minēts “Prosecco” vīns, ir no mūsu ēras 600. gada. Tajos aprakstīts delikāts baltvīns, kas darīts karsta apgabalos ap Triesti un īpaši “Prosecco” apgabalā.

Vēlāk šā vīna ražošana vairāk attīstījās citos reģionos, īpaši Veneto un Friuli reģiona paugurainajos apvidos.

“Prosecco” popularitātes galvenais iemesls ir tas, ka kopš 20. gadsimta sākuma prasmīgi vīnkopji ir attīstījuši labākās vīnogulāju audzēšanas sistēmas, kas ir piemērotas ļoti izturīgajai šķirnei ‘Glera’, lai samazinātu katra vīnkoka ražas noslodzi, nodrošinot, ka vīnogas pienācīgi nogatavojas un nezaudē aromātiskumu. Ir arī izstrādātas labākās vīndarības metodes, kuru pamatā ir dabiska otrējā raudzēšana, ko sākotnēji veica pudelēs, bet mūsdienās – nerūsoša tērauda tvertnēs.

Pēdējā gadsimta laikā ir izveidojies augsti kvalificētu ražošanas ekspertu – zinātnieku un tehnoloģijas speciālistu – tīkls ar mērķi pilnveidot “Prosecco” ražošanas un apstrādes metodes. Tas ir palīdzējis izkopt īpašības, pēc kurām šo vīnu pazīst un kuru dēļ to atzinīgi vērtē patērētāji gan Itālijā, gan citās valstīs. Svarīgi bija tas, ka ražotājiem bija iespēja eksperimentēt ar “Prosecco” darīšanas un otrējās raudzēšanas metodēm un uzlabot tās; pateicoties tam, ražotāji var saglabāt vīnogu aromātu vīna smaržas buķetē.

Cēloniskā saikne starp ģeogrāfisko apgabalu un produkta specifiskajām īpašībām

Izšķirīga nozīme ir mērenajam klimatam, kuram ir raksturīgas vasaras ar lietu un karstiem siroko, jo šādos apstākļos vīnogulāji augšanas sezonā var pienācīgi attīstīties.

Vīnogu nogatavošanās beigu posmā diennakts temperatūras svārstības un valdošās sausās boras veicina skābju noturību un ievērojama daudzuma aromātisko prekursoru rašanos, un tā rezultātā veidojas “Prosecco” vīnam raksturīgās ziedu un augļu notis.

Aluviālās augsnes pēc granulometriskā sastāva pārsvarā veidotas no putekļaina māla, un tās ir diezgan auglīgas. Tas nodrošina izcilu ražu apjoma ziņā, turklāt tas veicina cukuru uzkrāšanos mērenā īpatsvarā, un augsnē ir pieejami minerāli un mikroelementi, kas nepieciešami, lai vīnogām būtu sabalansēts ķīmiskais sastāvs un harmoniska smarža un garša. No šādām vīnogām var pagatavot bāzes vīnu, no kā ražo pusdzirkstošos un dzirkstošos vīnus ar mērenu spirta saturu un “Prosecco” raksturīgo svaigo, sauso un augļaino smaržas un garšas buķeti.

Apgabalā audzētajām vīnogām, it īpaši ‘Glera’ šķirnes vīnogām, ir raksturīga cukuru uzkrāšanās mērenā īpatsvarā un optimāls skābums un aromātvielu saturs (gatavības pakāpe). No tām tiek iegūts patīkami aromātisks bāzes vīns ar zemu spirta saturu, un no tā var ražot “Prosecco”.

“Prosecco” dzirkstošie un pusdzirkstošie vīni parasti ir sausi, to raksturīgās sensorās iezīmes ir dzidra, salmdzeltena krāsa un labs līdzsvars starp smalkiem burbulīšiem un noturīgām putām.

Vīna smarža ir viegla un eleganta, ar izteiktām ziedu (balto ziedu) un augļu (ābolu, bumbieru, eksotisko augļu, citrusaugļu) notīm. Garšu raksturo labs cukuru un skābo komponentu līdzsvars – dzerot jūtama izteikta garša, kam piemīt svaigums, maigums un dzīvīgums.

Lai vēl vairāk uzlabotu šā veida dzirkstošā vīna īpašības, tiek izmantota Šarmā metode, saskaņā ar kuru notiek bāzes vīna dabiska otrējā raudzēšana lielās tvertnēs vai mucās, kur “Prosecco” iegūst dzīvīgo garšu.

Pateicoties šai metodei, “Prosecco” kļūst maksimāli aromātisks un iegūst patīkami svaigo un savdabīgo garšu, kuras dēļ tas ir tik pieprasīts un augstu vērtēts vīns, ko iecienījuši patērētāji gan Itālijā, gan citur pasaulē.

Jāpiemin arī nedzirkstošais “Prosecco” vīns, ko ražo mazākā apjomā un kam ir līdzīgas smaržas un garšas īpašības kā iepriekš aprakstīto veidu vīniem; tomēr tam ir zīmīgas augļu nianses un piesātinātāka, bagātīgāka garša.

Ar ACVN “Prosecco” apzīmētos vīnus atzinīgi vērtē patērētāji gan Itālijā, gan citur pasaulē.

9. Būtiski papildu nosacījumi (iepakošana, marķēšana, citas prasības)

ACVN “Prosecco”

Tiesiskais regulējums:

ES tiesību akts

Papildu nosacījuma veids:

atkāpe attiecībā uz ražošanu noteiktajā ģeogrāfiskajā apgabalā

Nosacījuma apraksts

Piemērojot Deleģētās regulas (ES) 2019/33 5. panta 1. punkta a) apakšpunktā paredzēto atkāpi, visu veidu vīnu ražošanas darbības var veikt arī Verona provinces pašvaldību administratīvajās teritorijās, kuras robežojas ar noteikto ražošanas apgabalu, ar nosacījumu, ka vīnogas audzētas vīndārzos, kas 2011. gada 30. novembrī bijuši aktīvi apsaimniekoti. Turklāt šādas darbības var veikt arī citās provincēs, kas robežojas ar noteikto ražošanas apgabalu, ja ministrija piešķir attiecīgu individuālu atļauju.

Ja ministrija ir piešķīrusi attiecīgu individuālu atļauju un ja tiek ievērotas tradicionālās ražošanas vietas, pusdzirkstošā un dzirkstošā vīna ražošanā izmantotā bāzes vīna otrējo raudzēšanu var veikt arī noteiktā ģeogrāfiskā apgabala tiešā tuvumā, kā noteikts Deleģētās regulas (ES) 2019/33 5. panta 2. punktā.

ACVN “Prosecco” – papildus norādāmās ģeogrāfiskās vienības

Tiesiskais regulējums:

ES tiesību akti

Papildu nosacījuma veids:

papildu noteikumi attiecībā uz marķēšanu

Nosacījuma apraksts

Saskaņā ar Deleģētās regulas (ES) 2019/33 55. pantu un Regulas (ES) Nr. 1308/2013 120. panta 1. punkta g) apakšpunktu marķējumā nosaukumam “Prosecco” drīkst pievienot norādi “Treviso province” vai “Treviso”, “Trieste province” vai “Trieste”, “Pokrajina Trst” vai “Trst” ar nosacījumu, ka attiecīgās partijas ražotas tikai no vīnogām, kas novāktas vīndārzos, kuri atrodas attiecīgajā provincē, un produkts ir ražots un iesaiņots tajā pašā provincē, kurā audzētas vīnogas.

ACVN “Prosecco”

Tiesiskais regulējums:

ES tiesību akts

Papildu nosacījuma veids:

noteiktajā ģeogrāfiskajā apgabalā veikta iepildīšana pudelēs

Nosacījuma apraksts

Noteikumi par vīna iepildīšanu, kas jāveic noteiktajā ģeogrāfiskajā apgabalā, ir noteikti saskaņā ar ES regulējumu (Regulas (ES) 2019/33 4. panta 2. punktu). Atbilstoši minētajai tiesību normai iepildīšana ir jāveic noteiktajā ģeogrāfiskajā apgabalā, lai aizsargātu ar ACVN “Prosecco” apzīmētā vīna kvalitāti un reputāciju un lai garantētu tā izcelsmi, kā arī nodrošinātu attiecīgo pārbaužu efektivitāti. “Prosecco” vīna sevišķās īpašības un īpašības, kas saistītas ar izcelsmes ģeogrāfisko apgabalu, un nosaukuma reputāciju var aizsargāt labāk, ja vīns tiek iepildīts pudelēs ražošanas apgabalā, jo visu transportēšanas un iepildīšanas tehnisko noteikumu piemērošanu un izpildi nodrošina šā reģiona saimniecības, kurām ir nepieciešamās zināšanas un prasmes un kuras ir ieinteresētas saglabāt nopelnīto labo reputāciju. Tā kā tiek novērsti visi iespējamie riski, kas saistīti ar produkta transportēšanu uz citiem apgabaliem iepildīšanai pudelēs, izvirzītā prasība arī nodrošina vīna ražotājiem efektīvu sistēmu, kuras ietvaros kompetentās iestādes veic iepildīšanas pārbaudes. Tādējādi šis noteikums nāk par labu pašiem vīna ražotājiem, kuri rūpējas par kvalitātes un nosaukuma reputācijas saglabāšanu un ir par to atbildīgi.

Saite uz produkta specifikāciju

https://www.politicheagricole.it/flex/cm/pages/ServeBLOB.php/L/IT/IDPagina/14390

(1) OV L 9, 11.1.2019., 2. lpp.